DA Den Europæiske Unions Tidende C 44/18

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 44/07

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr.: 510/2006

» « (LONGKOU FEN SI)

EF-Nr.: CN-PGI-0005-0623-16.07.2007

BGB ( X ) BOB ( )

1. Produktets navn:

» « (Longkou Fen SI)

2. Medlemsstat eller tredjeland:

Folkerepublikken Kina

3. Beskrivelse af landbrugsproduktet eller fødevaren:

3.1. Produktets art:

Kategori 2.7: Pastaprodukter

3.2. Beskrivelse af produktet med betegnelsen i punkt 1:

Longkou Fen Si er et trådlignende tørt stivelsesprodukt, der er fremstillet af grønne bønner og ærter.

Longkou Fen Si er hvidt og halvgennemsigtigt. Hvert enkelt stykke er af samme tykkelse (uden dobbelte eller knækkede stykker). Det er blødt og elastisk. Det har en ren smag og dufter ikke mærkeligt, og man kan ikke med det blotte øje se nogen urenheder. Den mest typiske egenskab er, at det kan tåle kogetemperaturer uden at gelatinere. Selv efter en times kogning vil stykkerne stadig ikke klistre sammen, de vil ikke blive gelatineret og der forekommer ingen/få knækkede stykker.

Longkou Fen Si er karakteriseret ved et højt indhold af stivelse på over 75 %, et vandindhold på mindre end 15 %, en tråddiameter på mindre end 0,7 mm og en andel af knækkede vermicelli på mindre end 10 % efter kogning i 45 minutter samt et askeindhold på mindre end 0,5 %.

3.3. Råvarer (kun for forarbejdede produkter):

Longkou Fen Si fremstilles af grønne bønner eller ærter.

Der er ingen begrænsninger med hensyn til råvarernes oprindelsessted. Der kan også gøres brug af importerede varer.

Ved plantningen af de grønne bønner og ærter er det forbudt at anvende gødning eller kemikalier. Der foretrækkes råvarer, der er fremstillet samme år. Råvarerne bør højst oplagres i et år. Øvrige betingelserne omfatter:

— anvendelsen af runde, hele frø

— urenheder eller frø af forskellig farve må ikke udgøre over 1 % og

— fugtindholdet skal være under 13,5 %.

Vandet skal stamme fra kilder i det geografiske område.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Udblødningen af de grønne bønner eller ærter, udfældningen og adskillelsen af stivelsen, piskning af dejen, filtreringen og tørringen (sol eller varmluft) skal finde sted i det afgrænsede geografiske område.

3.6. Særlige regler vedrørende udskæring, rivning eller emballering osv.:

Tørret Longkou Fen Si emballeres efter kundens ønske.

3.7. Specifikke mærkningsregler:

Etiketten for Longkou Vermicelli skal indeholde følgende oplysninger: Varebetegnelse, fabrikantens navn og adresse, varemærke, emballagespecifikation, fremstillings- og holdbarhedsdato, ingredienser og batchnummer.

4. Præcis afgrænsning af det geografiske område

Området er beliggende i den nordlige del af Shandong-halvøen og omfatter byerne Longkou, Zhaoyuan, Penglai, Laiyang og Laizhou inden for det administrative område for byen Yantai i provinsen Shandong i Kina. Den Gule Flod og floden Jie løber gennem området.

5. Tilknytning til det geografiske område

5.1. Det geografiske områdes egenart:

Den Gule Flod og floden Jie løber gennem det geografiske område, og vandkvaliteten er god. Regionen er typisk en varm kontinental monsunregion med et halvfugtigt klima. Den har fire klart afgrænsede årstider, moderat vind, passende temperaturer, lav luftfugtighed, meget dagslys og et unikt mikrobielt system.

5.2. Produktets egenart:

Longkou Fen Si er karakteriseret ved det høje stivelsesindhold, den store fleksibilitet og fraværet af urenheder. Ved kogning af Longkou Vermicelli i 45 minutter udgør andelen af knækkede vermicelli under 10 %. Ved kogning af Longkou Fen Si i 45 minutter udgør andelen af knækkede vermicelli under 10 %.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Naturbestemte faktorer

Vandkvalitet. Kontrol af stivelsens kvalitet er af stor betydning under fremstillingen. Den mest almindelige metode til at fremstille stivelse er følgende: efter knusning af de udblødte grønne bønner eller ærter til en masse og fjernelse af bælgrester kondenseres stivelsen under påvirkning af Streptococcus lactis. Stivelsen udtrækkes derefter ved tørring. Denne teknik betegnes metoden med gæring af sur udblødningsvæske. Under denne proces spiller Streptococcus lactis en afgørende rolle, mens vandkvaliteten er et vigtigt element i Streptococcus lactis’ vækst og formering. Vand, der er forurenings- og lugtfrit, som har en frisk smag, og som ikke har et højt mineralindhold, kaldes almindeligvis ferskvand. Tilstedeværelsen af metalpartikler og uorganiske salte i ferskvand har stor indvirkning på gavnlige mikroorganismers vækst og formering samt de enzymer, som de producerer. Stivelsens kondensation og retention samt dens kvalitet vil derfor blive påvirket. Forurenet vand eller vand med en usædvanlig høj eller lav pH-værdi eller alt for mange klorioner eller sulfationer vil konstant hæmme mikroorganismernes vækst og formering og kan føre til, at mikroorganismerne producerer clusterin, hvorved de mister evnen til at kondensere stivelsen. Vandkvaliteten er derfor af stor betydning for stivelsesmængden og kvaliteten af Lonkou Fen Si. Det siges almindeligvis, at fremstilling af vermicelli er ligesom at udvinde sølv af vand. En producent, som er i stand til at fremstille vermicelli af høj kvalitet i det geografiske område Longkou Fen Si, er med samme teknik ikke i stand til at fremstille vermicelli af samme kvalitet i andre områder, og i visse områder kan man endog ikke udvinde stivelse. Dette viser tydeligt, hvor stor betydning vandkvaliteten har for Longkou Fen Si. Der er mange bjerge og bakker i Yantai-regionen. Vandet i floderne i området kommer fra bjergkilder. Disse er ikke forurenede og har en pH-værdi på 6,9-7,4 samt et lavt indhold af klorioner og sulfationer. Vandet i regionen egner sig til at udvinde stivelse fra grønne bønner og ærter med metoden med gæring af sur opblødningsvæske og bidrager til det høje stivelsesindhold i Longkou Fen Si.

Klima og geografisk miljø. Tørringen er endnu en vigtig faktor, som kan have stor indflydelse på kvaliteten af Longkou Fen Si. Fremstillingen af Longkou Fen Si kan opdeles i to perioder: forår og efterår. Produktionsperioden om foråret begynder ved forårsjævndøgn og varer til sommersolhverv, og efterårsproduktionen varer fra først i september til først i december, dvs. i alt seks måneder. Vermicelli, der er fremstillet i tidsrummet fra sidst i april til begyndelsen af sommeren og fra efterårsjævndøgn til begyndelsen af vinteren, er den bedste. Kvaliteten af vermicelli, der er fremstillet på andre tidspunkter, er lavere end kvaliteten af vermicelli, der fremstilles om foråret og om efteråret. Dette skyldes hovedsagelig, at temperaturen er for lav om vinteren, hvorved det bliver vanskeligt for Streptococcus lactis at formere sig under gæringen. Vermicelli, der tørrer for langsomt eller endog fryser, er af ringere kvalitet, mens det om sommeren, hvor temperaturen er for høj, er svært at kontrollere forureningen med andre bakterier under gæringen. Andre problemer kan være for meget regn, for lidt vind og for stærkt sollys under tørringen. Alle disse faktorer resulterer tilsammen i en ringere kvalitet af vermicelli. Temperaturen i produktionsområdet for Longkou Fen Si er til gavn for Streptococcus lactis’ formering. Den passende vindstyrke og fugtighed bidrager desuden til tørringsprocessen.

Gennem tekniske forbedringer erstatter varmlufttørring gradvis den traditionelle soltørring. Der er tale om en ændret proces, som efterligner de grundlæggende betingelser ved soltørring. I øjeblikket anvendes både soltørring og varmlufttørring ved fremstillingen af Longkou Fen Si.

Menneskelig påvirkning

Det er bevist, at allerede under Det Nordlige Wei-dynasti kendte befolkningen i Zhaoyuan teknikkerne til fremstilling af stivelse, og at de begyndte at fremstille almindelig vermicelli under Song-dynastiet.

I det 19. århundrede blev der oprettet værksteder, som producerede vermicelli af grønne bønner, i byen Zhaoyuan, nærmere betegnet i den nuværende landsby Beilizhuang i byen Zhangxing, i Zhaoyuan. Disse værksteder er de ældste vermicelliværksteder, som er bevaret i dag.

I 1860 grundlagdes Hongtai-vermicelliforretningen i Hongkong, som opkøbte vermicelli fremstillet i Zhaoyuan og udskibede den fra Longkou. Betegnelsen »Longkou Fen Si« var angivet på emballagerne, og produktet har siden da været kendt som Longkou Fen Si.

I 1862 indførte Qing-regeringen østtolden i Yantai med en underafdeling af tolden i Longkou, hvilket i høj grad bidrog til at fremme transport og salg af Longkou Fen Si. Havnen i Longkou blev åbnet for udenrigshandel i januar 1914. Flere og flere folk i Zhaoyuan har etableret vermicelliforretninger i Longkou og dermed sat gang i eksporten af Longkou Fen Si. Longkou Vermicelli har derfor nu et godt ry både i ind- og udland.

Som følge af produktets gode omdømme anvender departementerne for udenrigshandel i Shandong-provinsen fortsat navnet Longkou Fen Si ved eksport.

Henvisning til offentliggørelse af varespecifikationen:

(Artikel 5, stk. 7, i forordning (EF) nr. 510/2006)

(1) EUT L 93 af 31.3.2006, s. 12.